Mo'tabar Tojiboyevaga berilgan jazo o'zgartirilmadi
Sud hay'atiga ko'ra, avvalgi sud jinoiy ishni adolatli tarzda ko'rgan, va shu bois inson huquqlari faoli Mo'tabar Tojiboyevaga berilgan
30 may kuni Toshkent viloyat apellyatsiya sudi tovlamachilikda ayblanayotgan inson huquqlari himoyachisi Mo`tabar Tojiboyevaga nisbatan belgilangan sakkiz yillik hukmni o`z kuchida qoldirish haqida qaror chiqardi. Mo`tabar Tojiboyeva jinoiy ishi yuzasidan o`tgan apellyatsiya, sud hay`ati, prokuratura va himoya tomonidan keltirilgan arizalarni inobatsiz qoldirdi. Sud hay`atiga ko`ra, avvalgi sud jinoiy ishni adolatli tarzda ko`rgan, shu bois sakkiz yillik jazo muddati o`z kuchida qoldiriladi. Prokuratura tomoni Tojiboyevaga nisbatan qamoq jazosini olti yilga tushirishni so`ragan bo`lsa, himoya tomoni jinoiy ayblovlarni bekor qilish haqida murojaat qilgan edi. Apellyatsiya sudi Mo`tabar Tojiboyevaga nisbatan qo`yilgan tovlamachilik, noqonuniy ravishda mablag` o`zlashtirish, tashkilot tuzish, namoyish o`tkazish, va shuningdek O`zbekiston prezidenti, hukumati va huquq-tartibot organlarining sha`nini haqoratlash kabi ayblar to'liq tasdiqlanganini ta`kidlab o`tadi. Apellyatsiya jarayonida ishtirok etgan kuzatuvchilarga ko`ra esa, sudning bunday qarorga kelishi Mo`tabar Tojiboyevaning inson huquqlarini himoyalashdagi faoliyati bilan bo`gliq. “Mazlum” inson huquqlari tashkiloti raisi A`zam Turg`unovning bildirishicha, sud jarayonidan maqsad Tojiboyevaning ovozini “o`chirishdan” iborat. Unga ko`ra, Tojiboyeva Farg`ona viloyatidagi hokimyat, huquq-tartibot organi vakillarining korruptsiyaga aralashgani haqida bir qancha hujjatlarga ega bo`lgan. Bu hujjatlar tergov jarayonida yo`q qilingan, shu bois ham Tojiboyeva Farg`onada emas, balki Toshkent viloyatining chekka bir tumanida sudlangan. Sud jarayonini kuzatgan inson huquqlari faoli Abdujalil Boymatovga ko`ra, aybnomalarning hammasi soxta, jarayon siyosiy sababga ega, Tojiboyevaning bundan olti yil avvalgi tadbirkorlik faoliyatiga asoslanmoqda. “Nega bu narsalar o`sha paytda ko`tarilmagan?” – deydi Abdujalil Boymatov. Farg`onadagi “O`tyuraklar” inson huquqlarini himoyalash tashkilotining rahbari Mo`tabar Tojiboyeva, o`tgan yilning dekabr oyida inson huquqlari bo`yicha Dublin shahrida o`tgan xalqaro konferensiyaga jo`nashidan avval hibsga olingan edi. Keyinchalik Mo`tabar Tojiboyeva ustidan sud jarayoni Toshkent viloyatida o`tdi. U sakkiz yil qamoq jazosiga hukm qilindi. Kuzatuvchilar Mo`tabar Tojiboyevaga nisbatan sud jarayoni boshlanishini uning Farg`ona vodiysidagi faol harakati bilan bo`glashadi. Ularga ko`ra, shu bois ham sud sakkiz yillik qamoq jazosini o`z kuchida qoldirgan. Himoya tomoni apellyatsiya hay`atining qaroriga munosabat bildirishni istamaydi, biroq hay`at qarori o`qilgach, Mo`tabar Tojiboyevaning panjara ortidan bildirgan e`tiroziga ko`ra, sud qo`g`irchoq vazifasini o`tagan, xolos.